Source: https://www.sportrevolution.ro/porti-deschise-pentru-noi-talente/
Timestamp: 2020-05-29 00:58:12+00:00

Document:
Porţi deschise pentru noi talente – Sport Revolution
Porţi deschise pentru noi talente
November 3rd, 2013 Janeta Rădescu Cluburi, Handbal comments 380
Dacă rostim cuvântul fotbal, ne gândim la Gheorghe Hagi, dacă spunem gimnastică, ne apare în minte Nadia Comăneci, iar când vorbim de kaiac canoe, ne amintim de Ivan Patzaichin. Fiecare sport este legat în mintea românilor de câte o personalitate, de un fost mare sportiv, care a adus României glorie și medalii. În zilele noastre, aproape toate orașele sunt reprezentate de câte o legendă sportivă, de la jucători de valoare la antrenori care au fost stâlpul în cadrul unei echipe și au avut un parcurs plin de izbândă. Sfântu Gheorghe, un mic oraș situat în inima Covasnei a demonstrat pe latură sportivă că are parte de oameni muncitori, capabili și dornici de reușită.
Toţi cei care au o legătură cât de mică cu handbalul din Sfântu Gheorghe, îl cunosc pe antrenorul Viorel Bărbos, ajuns printre covăsneni în anul 1985, ca jucător la echipa IMP de atunci. De trei ani, acesta activează ca antrenor și coordonator al secţiei de handbal în cadrul Clubului Sportiv Municipal Sfântu Gheorghe și, împreună cu cei din conducere, încearcă să stabilizeze echipele de juniori și să le conducă pe calea spre succes. Au fost ani grei, în care s-a muncit intens pentru a acoperi perioadele în care nu s-au mai putut face selecţii, în care s-a simţit problema financiară, zile întregi de antrenamente, implicare, dorinţă și răbdare din partea sportivilor. „Principalul obiectiv al CSM Sfântu Gheorghe a fost acela de a oferi copiilor și tinerilor un cadru de afirmare. Vorbim despre acei copii și tineri care au potențial, talent și dorință de muncă în vederea obținerii performanței sportive. În 2012, deși nu am avut sprijinul necesar din partea autorităților locale, conducerea CSM-ului a luat decizia de a începe școlirea unei noi generații de handbaliști, fete și băieți. La ora actuală suntem în faza de selecție a copiilor născuți între 2001-2004. Am început deja antrenamentele la finele anului școlar trecut, dar echipele nu sunt încă formate. Prin creșterea unei noi generații de handbaliști în câțiva ani vom reînvia faima handbalului din Sfântu Gheorghe. Ne vom înscrie în campionat numai când vom fi pregătiți, siguri că putem evolua cot la cot cu alte echipe valoroase din țară”, declara în urmă cu un an antrenorul handbaliștilor.
Viorel Bărbos: „Suntem pe drumul cel bun”
Care a fost evoluţia echipei de handbal de la CSM și ce s-a schimbat la nivelul secţiei pe parcursul unui an, am aflat tot de la Bărbos: „Anul acesta am participat la campionatele naţionale organizate de Federaţia Română de Handbal cu două echipe de Juniori IV, una la masculin, cealaltă la feminin. Conform regulamentului de desfășurare a competiţiei, la această categorie de vârstă echipele noastre au avut următorul parcurs:
– Feminin, unde ne-am clasat pe locul I la faza localitate și faza judeţeană, urmând calificarea la faza euroregiuni. La faza pe euroregiune am întâlnit echipe puternice din judeţe cu vechi tradiţii în handbal precum Sibiu, Brașov, Harghita, Mureș, Alba. Echipa noastră a reușit calificarea la turneul semifinal pe ţară de pe locul II după CSȘ Dinamo Brașov. La turneul semifinal am obţinut locul V; deși nu am reușit să ne calificăm în finală, clasarea și jocul prestat de echipa noastră ne dau speranţe pentru sezonul următor.
– Masculin, unde am avut același parcurs, ne-am situat pe locul I la faza localitate și faza judeţeană, urmând calificarea la faza euroregiunii. Și aici ne-am luptat cu echipe din Sibiu, Brașov, Harghita, Mureș, Alba și am obţinut calificarea de pe locul al doilea în turneul semifinal pe ţară. La turneul semifinal s-a obţinut doar locul V, însă ne mândrim cu jocul prestat de băieţii noștri și așteptăm încrezători sezonul următor, unde cu siguranţă vom avea un cuvânt greu de spus printre cele mai bune echipe din ţară la această categorie de vârstă.”
Lunile trecute, la CSM s-a continuat procesul de instruire, de atragere a copiilor spre sala de sport și s-au creat în ambele tabere (masculin și feminin) echipe puternice. „Prin antrenamente, jocuri de pregătire și meciuri oficiale ale sportivilor selecţionaţi anul trecut, dar și a celor veniţi pe parcurs (generaţiile 2001-2004, masculin și feminin), am reușit să ajungem la nivelul mult dorit. De asemenea, am continuat procesul de selecţie, având o strânsă legătură cu profesorii de educaţie fizică din școli și lărgind totodată aria selecţiei în împrejurimi (comune și sate) pentru descoperirea de noi talente capabile să facă faţă sportului de performanţă. Suntem convinși că în viitorul apropiat acești copii ne vor aduce mari satisfacţii și suntem pe un drum bun. Am reușit să creăm o atmosferă plăcută de lucru, unde sunt implicaţi cei din conducerea clubului, antrenori, sportivi, părinţi, școala, iar cu răbdare și multă muncă, rezultatele nu vor întârzia să apară”, ne-a mărturisit plin de optimism coordonatorul Bărbos.
Antrenor și conducător – trup și suflet pentru echipă
Începând cu luna iunie, la conducerea CSM Sfântu Gheorghe a fost numit George Carcadia în calitate de director. Acesta, la fel ca fostul director al clubului, Carol Șanta, este trup și suflet pentru sportivi, antrenori, coordonatori și club. Și antrenorul lor ne-a convins de acest lucru: „Domnul Carcadia este un om de sport, pentru sport, iar ca fost fotbalist de performanţă este un bun cunoscător al jocurilor sportive de echipă, normal cu afinităţi și pentru handbal. În ceea ce privește secţia de handbal, obiectivele sunt clare, domnul director ne-a asigurat că avem tot sprijinul pentru continuarea selecţiei la copii și juniori. Se dorește formarea unei pepiniere proprii, ajungându-se în viitorul apropiat la structura finală de juniori I, II, III, IV, V, atât la masculin, cât și la feminin. Pentru iubitorii de handbal din Sfântu Gheorghe, directorul ne-a asigurat că începând cu sezonul 2014-2015 vom avea o echipă în Divizia A. Noi dorim să oferim copiilor și tinerilor un cadru de manifestare și dezvoltare a aptitudinilor și personalităţii lor, îi ajutăm pe cei cu reale calităţi să urmeze drumul marii performanţe. În acest sens, porţile bazei sportive a CSM Sfântu Gheorghe rămân deschise pentru acei tineri care vor să descopere tainele acestui frumos sport. După ce în campionatul trecut s-a obţinut atingerea grupelor semifinale la nivelul grupelor de juniori IV masculin și feminin, în ediţia 2013-2014 avem un obiectiv îndrăzneţ. Avem reale șanse de realizare a acestuia și anume calificarea în turneul final pe ţară cu cel puţin o echipă la această categorie de vârstă –Juniori IV. Totodată, pentru sezonul următor, ediţia 2014-2015, împreună cu domnul Carcadia căutăm soluţii și avem semnale pozitive în acest sens pentru reînfiinţarea unei echipe de Divizia A. Ne dorim ca tinerii noștri sportivi să fie cât mai aproape
FOTO: CSM Sfântu Gheorghe
*Material preluat din numărul 42 al revistei “Sport Revolution”.
George Carcadia
porti deschide
viorel barbos
Next article Dopajul ia amploare, esenţa sportului este în pericol
Previous article Familia mea: Eu, Mama, Tata și BICICLETA

References: CSM 
 CSM 
 CSM 
 CSM 
 CSM 
 CSM